作者：刘克庄
词牌/韵律：沁园春

paragraphs: 载籍以来，於宇宙间，有功者谁。
自唐尧咨禹，水行由地，宗周微管，夏变为夷。
谢傅棋边，莱公骰畔，淝水澶渊送捷旗。
天不偶，生堂堂国老，真太平基。
雅怀厌倦台司。
新天子殷勤留帝师。
向朝堂衮绣，万羊非泰，湖山绦褐，两鹤相随。
寿过磻溪，德如淇澳，进了丹书作抑诗。
蒯缑客，愿年年岁岁，来献新词。